Բրյուսելում մեկնարկել է Եվրամիության առաջնորդների գագաթաժողովը
Հունիսի 22-ին Բրյուսելում տեղի ունեցավ Եվրոպական խորհրդի նիստը, որին առաջին անգամ մասնակցում էին մի շարք առաջնորդներ, ներառյալ Ֆրանսիայի նախագահ Էմանուել Մաքրոնն ու Իռլանդիայի վարչապետ Լեո Վառադկարը: Վերջիններիս ընտրությունը դիտարկվում է որպես Եվրամիության հետագա պառակտման կասեցում:
Հունիսի 22-ին Բրյուսելում մեկնարկեց Եվրոպական խորհրդի նիստ, որին մասնակցում էին Եվրամիության առաջնորդներն ու կառույցի ղեկավար պաշտոնյաները: Հանդիպման առանձնահատկություններից է եվրոպական առաջնորդների շարքերում նոր դեմքերի ի հայտ գալը: Դրանցից է հատկապես Ֆրանսիայի նորընտիր նախագահ Էմանուել Մաքրոնը, ով վերջերս կայացած ընտրություններում հաղթանակ գրանցեց ազգայնական Մարի Լը Պենի նկատմամբ: Հաղթանակը դիտվել է որպես Եվրամիության հետագա հնարավոր պառակտման խափանում: Նախագահ Մաքրոնն ընդգծել է, որ չափազանց ոգևորված է առաջին անգամ գագաթաժողովին մասնակցելու համար և ընդգծել Եվրամիության միասնականության կարևրությունը, ինչպես քաղաքական, այնպես էլ տնտեսական հարցերում: Մաքրոնի հաղթանակն ամրապնդեց Եվրամիության միասնականությունը, որը դրսևորվեց մի շարք հարցերում, մասնավորապես կլիմայի փոփոխության հարցում Փարիզի համաձայնագրից ԱՄՆ-ի դուրս գալու հայտարարությունից հետո: Եվրոպական առաջնորդների շարքում նորեկներից է նաև Իռլանդիայի առաջնորդ Լեո Վառադկարը, ով ստանձնել է վարչապետի պաշտոնը իր երկրի համար բավականին դժվարին փուլում՝ կապված Բրեքզիթի նախաձեռնության և այդ համատեքստում Մեծ Բրիտանիայի կազմում գտնվող Հյուսիսային Իռլանդիայի հետագա ճակատագրի հետ: Երկու առաջնորդներն էլ երիտասարդ գործիչներ են և դիտարկվում են որպես Եվրամիությանը նոր շունչ հաղորդած առաջնորդներ: Իր հերթին Գերմանիայի վարչապետ Անգելա Մերկելը լավատեսորեն է տրամադրված Եվրամիության ապագայի վերաբերյալ՝ հույս հայտնելով, որ գագաթաժողովն առաջ կքաշի հստակ քայլեր, հատկապես պաշտպանության ոլորտում: Եվրամիության արտաքին քաղաքականության հարցերով բարձր ներկայացուցիչ Ֆեդերիկա Մոգերինին էլ իր հերթին փաստել է, որ Եվրամիության երկրների միջև շարունակում են պահպանվել տարաձայնություններ ներքին հարցերի շուրջ, սակայն արտաքին հարցերում նկատվում է միասնականություն, որը տալիս է իր առաջին արդյունքները: Հանդիպման երկու օրերին եվրոպական առաջնորդները կքննարկեն անվտանգության ոլորտի հիմնախնդիրներ, մասնավորապես ահաբեկչության դեմ պայքարը, քաղաքական, տնտեսական, ներգաղթյալների հետ կապված հարցեր, ինչպես նաև Բրեքզիթի բանակցությունների նախապատրաստման աշխատանքները: